

Styrets årsberetning for

Drammen Tennisklubb - 2023

1. **Innledning – Medlemmer**

Ved utgangen av 2023 var det til sammen 141 deltakere på Tennisskolen, fordelt på 70 % barn/juniorer og 30 % voksne/seniorer. Til sammen utgjorde dette på det meste 45 banetimer pr**.** uke på DTK´s Tennisskolen. Deltagerantallet har holdt seg stabilt, og trenerteamet har som målsetting å ytterligere øke antall deltakere og aktivitetsnivå i 2024.

Drammen Tennisklubb (DTK) er en ideell organisasjon som har til formål å fremme interessen for og utvikle dyktighet og bredde i tennis. Klubben er lokalisert i Ingeniør Rybergs gate 113, 3027 Drammen. Klubben eier og drifter selv Tennishallen, og styret anser dette som et godt grunnlag for å sikre en fortsatt positiv utvikling av tennissporten i Drammensregionen.

Klubben hadde i 2023 en ansatt i ca ½ årsverk, samt en ansatt på timebasis (rengjøring). Klubben har et godt arbeidsmiljø. I inneværende periode har klubbens styre bestått av 5 menn og 2 kvinner. Styret jobber med å øke kvinne-andelen i styret, for å komme mer i tråd med klubbens og NIF sine retningslinjer. Siden generalforsamlingen 28 mars 2023 har styret hatt følgende sammensetning: Bjørg Juriks (styreleder), Frode Auvi-Lyngar (nestleder), Christian Getz, Tor B. Bøhm og Lillann Weggersen. Mirza Sadovic har deltatt på styremøtene som vararepresentant.

Det har vært gjennomført 8 styremøter, hvorav ett digitalt i perioden fra siste generalforsamling til i dag.

Antall medlemmer pr. 31.12. 2023 var 396

|  |  |  |  |  |  |  |  |  |
| --- | --- | --- | --- | --- | --- | --- | --- | --- |
| **År** | **2023** | **2022** | **2021** | **2020** | **2019** | **2018** | **2017** | **2016** |
| Medlemskontingent *i kr* | 320.389 | 292.384 | 305.139 | 265.089 | 203.322 | 180**.**193 | 216**.**100 | 207 723 |
| Antall medlemmer | 396 | 401 | 388 | 382 | 245 | 273 | 404 | 349 |

|  |  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- | --- |
| Fordeling medlemmer | | | |  |  |  |  |  |  |  |  |  |  |
|  | Menn | | | | | Kvinner | | | | | Menn | Kvinner |  |
| Alder | 0-5 | 6-12 | 13-19 | 20-25 | 26- | 0-5 | 6-12 | 13-19 | 20-25 | 26- | Sum | Sum | Total |
| 2023 | 4 | 36 | 32 | 23 | 145 | 3 | 25 | 31 | 18 | 79 | 240 | 156 | 396 |

Klubben jobber aktivt med medlemsoversikt og «passive» medlemskap blir slettet fortløpende fra listene.

Styret er glad for at medlemstallet har holdt seg stabilt gjennom 2023. Vi ser at medlemsmassen fortsatt er stigende og vil jobbe med ytterligere å øke medlemsmassen til 450-500 medlemmer, slik at klubben kan ha et større belegg av banene og dermed en mer forsvarlig drift av anlegget.

# 2 Driftssituasjon og Økonomi

## 2.1 Driftssituasjonen

2023 har vært preget av høye strøm-prisene og mange rentehevinger, noe som har ført til økte kostnader. Tilførselen av kapital/bidrag til «Bufferfondet» går fortsatt tregere enn forventet. Det arbeides med å skaffe flere sponsorer til klubben, og vi mangler fortsatt en hovedsponsor.

Klubben fikk også forlenget den avdragsfrie perioden fra 2023 – 2028.

Videre opprettet vi Solidaritetsfond etter støtte fra Drammen Idrettsråd og med noen egne midler, for å forebygge at barn og unge faller utenfor grunnet økonomi.

Vi har også gått over til nytt bookingsystem – Matchi – i 2023.

Styret har hatt ett møte med Kontrollkomiteens medlemmer Sverre Nedberg, Johan Fredrik Bruusgaard og Joachim Hansen.

Tennisskolen ble i 2023 drevet i regi Trenerteam DTK, bestående av trenerne Zlatko Dogaz og Henrik Getz.

Zlatko Dogaz er fortsatt ansatt i 50 % stilling som vaktmester og i tillegg har vi nå en person som ordner renhold, ansatt på timebasis

Samlede driftsinntekter i 2023 endte på NOK 1.814.452 mot NOK 1.767.276,- i 2023. Samlede driftskostnader endte på kr 1407.071 mot kr 1.580.638 mot i 2023.

Fortsatt høye strømpriser utgjør en stor del av kostnadene, og rente/finanskostnadene er fordoblet fra 156.642 i 2023 til 367.158 i 2022.

Klubben har mottatt noe strømstøtte via Lotteri- og Stiftelsestilsynet.

I tillegg har vi mottatt godt og vel kr 60.000 fra Drammen Idrettsråd til det nyopprettede Solidaritetsfondet i klubben.

## 2.2 Resultat

Klubbens driftsresultat for 2023 ble et overskudd på kr 484.069 før finanskostnader, men medregnet finanskostnader ble resultatet beskjedne kr 41.623,-

Styret og klubben må derfor intensivere arbeidet med å øke driftsinntektene i årene fremover, for å sikre at vi kan nedbetale lånet på Tennishallen (etter planen fra 2028).

## 2.3 Likviditet og egenkapital

Likviditeten har vært bra gjennom 2023, som følge av de tiltak og vurderinger styret har gjort de siste årene.

Kortsiktig gjeld utgjorde kr 114.079,- i 2023 mot kr 143.349,- i 2022. Klubbens leverandørgjeld ligger på kr 5.753 mot kr 107.554,- siste år.

Vi har fortsatt langsiktig gjeld i underkant av kr 9,23 millioner til Kommunalbanken.

Drammen Tennisklubb har en bokført positiv egenkapital på 858.697,- pr 31.12.2023 (før disponering av overskudd)**,** mot 817.073 i 2022. Totalt utgjør sum egenkapital og gjeld kr 10,2 mill.

Styret vil fortsatt ha fokus på likviditetssituasjonen, men føler at man har kontroll og oversikt over den økonomiske situasjonen, men ønsker å øke inntektssiden.

Dette er viktig**,** spesielt med tanke på at vi som eiere av Tennishallen har langsiktig gjeld, grunnet lånefinansiering i Kommunalbanken. Foreløpig betaler vi kun renter, men fra 2028 skal nedbetalingen av lånet starte.

Når Bufferfondet ble etablert (2018), var dette for å kunne styrke egenkapitalen med minst NOK 500.000 for å kunne være i stand til å betjene langsiktig gjeld (lån). Pr idag står det ca kr 256.000,- i fondet, og styret ønsker å jobbe aktivt for å bygge opp fondet ytterligere fremover.

Som tidligere nevnt her, må styret jobb aktivt for å finne nye inntektskilder utover medlemskontingent og sponsorinntekt.

## 2.4 Generelt

Selv om egenkapitalen nå er positiv, er det styrets vurdering at det må jobbes ennå mer aktivt for å øke inntektssiden. Klarer vi å styrke Bufferfondet vil dette også være positvt.

Klubben må være mer «kreative» for å få til en inntektsøkning, og her håper styret at anskaffelsen av 2 brukte padelbaner kan bidra til økte inntekter, flere medlemmer samt generell økt aktivitetsnivå og mer variert tilbud til våre medlemmer.

Det er fremdeles ikke tiden for å øke medlemskontingenten.

Klarer vi å oppnå økte inntekter og har vedvarende fokus på lavt kostnadsnivå, bør DTK være godt rustet til å betjene sine økonomiske forpliktelser fremover, og dermed ha

et godt utgangspunkt for videre drift.

Klubben må fortsatt jobbe med å få belagt en større del av timene i hallen gjennom vinter-sesongen, men noterer også at aktiviteten/belegget nå er noe høyere enn tidligere år. I tillegg ønsker vi også å satse på å forbedre det sosiale miljøet, for å bli kjent og anerkjent som et godt sted å være for både barn og voksne, både på og utenfor tennisbanen.

Samarbeidet med naboklubbene i Mjøndalen, Kongsberg, Lier og Vestfossen har vært litt «av og på» i 2023, men styret har etablert samarbeid med Svelvik TK og Drammen Padel.

Samarbeidet mellom klubben og trenerteamet (Trenerteam DTK) har fungert godt i 2023 Dette vises her til stabil aktivitet på Tennisskolen og generelt i klubben.

Det er fortsatt viktig å videreutvikle tilbud til klubbens utøvere i 2023 for å sikre ytterligere vekst i medlemsmassen og deltakelse på Tennisskolen. Trenerteamet og styret vil fortsatt jobbe tett sammen, for å oppnå dette. Styret besluttet også i 2023 at DTK skulle være del av Tenniskids (via Tennisforbundet).

Når det gjelder å utvikle klubben videre**,** jobber styret fortsatt med en del av målsettingene som ble utarbeidet i strategiplanen ”Drammen Tennis mot 2025. Når det gjelder involvering av medlemmene i forskjellige komiteer, har dette gått tregere enn forventet, da det ikke er lett å rekruttere folk til å være med i underkomiteer som kan avlaste styret med deler av drift/gjennomføring av aktiviteter for medlemmene.

# 3 Anlegg

## 3.1 Uteanlegget

Dette fungerer ok**,** og det er gjennomført nødvendig vedlikehold

## 3.2 Hallen

Hallen fungerer bra i daglig bruk. Siden 2018 har vi hatt en Hallkomité som hvert år foretar en gjennomgang av hall og utebaner. Dette er nedfelt i et eget arbeidsdokument, for å følge opp avdekte svakheter, og evt. framtidige avvik.

Tennisklubbens virksomhet på anlegget medfører ikke miljøforurensing av betydning.

# 4 Relasjoner

### Tennisregionen Østland Vest

Drammen Tennisklubb inngår i Region Østland Vest og er tilsluttet Norges Tennisforbund**,** og slik også Norges Idrettsforbund. Regionen er en av landets største**,** og har mange høyt rankede spillere.

### Andre klubber/turneringssamarbeid:

Klubben forsøker å samarbeide med Svelvik TK, Kongsberg TK, Lier TK og Mjøndalen TK, men ønsker ytterligere samarbeid om f.eks turneringer. Klubben har som mål å være et naturlig sentrum for klubbene i Buskerud.

Buskerud Idrettskrets/Drammen Idrettsråd/Drammen Kommune/Norges **Tennisforbund:** Kontakten og samarbeidet er ryddig og tilfredsstillende.

# 5 Sportslig årsberetning for DTK 2023

# Introduksjon

Aktiviteten i tennishallen og tennisskolen har vært stabil men noe hemmet grunnet den generelle økonomiske situasjonen i landet. Dette ses mest i form av færre strøtimer i systemet..

Målet for tennisskolen er å ha et tilbud som både bygger opp tennisen i Drammen som breddeidrett, og skal samtidig gi et tilfredsstillende tilbud til konkurransespillere innenfor de økonomiske rammer klubben til enhver tid innehar.

Tennisskolen ble i 2023 ivaretatt av Zlatko Dogaz og Henrik Getz som har fulgt prinsippene for Tenniskids konseptet som nå er nedfelt i Norges Tennisforbund sin struktur for tennisskoler.

# Turneringer, Eksternt og internt

# Klubbmesterskap junior og senior

I 2023 ble det avholdt klubbmesterskap for Junior, senior, damer, herrer og double for både damer og herrer.

Dette resulterte i en fartsfylt helg med mye god tennis. Oppslutningen var god i alle grupper og noe bedre enn året før. Det er fremdeles et ønske om at flere blir med noe vi håper å få til i 2024.

Vi har hatt flere juniorsamlinger hvor juniorer fra nærliggende klubber som Svelvik og Kongsberg har vært på besøk og spilt kamper mot våre juniorer.

I 2023 ble det ikke organisert eksterne turneringer i klubbens regi.

# Tennisskole

Tennisskolen hadde 151 elever i utgangen av 2023.

Vi organiserte 2 sommercamper, intern-turneringer hver måned, hvor vi inkluderte Kongsberg, Lier, Svelvik tennisklubb. Oppmøte var veldig bra og det ble spilt mange kamper. Selve gjennomføringen av dette stod Tennisskolen for og var veldig godt motatt.

Vi er veldig fornøyd med utviklingen av våre elever hvor flere har begynt å spille turneringer og det blir flere.

Vi begynte med mer profilering av tennisskolen med logo på plakater, bannere og uniformer. Med dette har vi fått gode tilbakemeldinger.

Styret er meget fornøyd med samarbeidet i Dtk Trener Team.

# Veteran herrer:

Veteranlaget for Herrer (45+) stilte lag i veteran serien innendørs og utendørs i 2023. Innendørs serien spilles på vinteren fra oktober 2023 til april 2024, der vi spiller på nivå 5. Vi har spilt så langt 4 kamper og med 3 seire så vi ligger an til opprykk. Utendørs serien 2023 spilte vi på nivå 3. Det ble for hard motstand på dette nivået, så vi klarte ikke å holde plassen og rykket ned. Jeg tror vi nå er plassert på et mer riktig nivå basert på vår spillerstall. Totalt har 10 DTK veteraner spilt kamper for klubben i 2023.

Veteranlaget har som vanlig hatt faste innendørstreninger på torsdager i vintersesongen. I sommersesongen 2023 så ble det lite regelmessig treninger ute, men håper på forbedringer i år.

Det er ellers både plass til og ønskelig med flere veteraner på torsdagstreninger vinterstid, samt til kamper for de som liker å konkurrere. Veteranlaget er en fing gjeng som har det veldig hyggelig sammen på treninger og kamper.

# DTK Veteranlag damer:

Vi har i 2023 hatt lag i både utendørsserien og innendørsserien. Vi har, til tross for litt skader, ikke slitt med å stille lag og vi har en bred stall. Utendørs hadde vi en flott sesong i pulje 2. Med unntak av den aller første kampen der vi var litt rustent til stede, spilte vi bra og havnet til slutt på andreplass. Det gir en mulighet for opprykk nå til sommeren, det vet vi først når tennisregionen får satt opp puljene. Laget besto av: Hege Borgersen Nystrøm, Siri Hauge, Karianne Braathen, Susanne Zurbuchen Hansen. Hanne Enger og Trine Ølberg. I skrivende stund leder vi pulje 2 i innendørsserien. Pulje to passer på mange måter for oss, så spørsmålet er om vi egentlig ønsker å rykke opp. Uansett har Hege Borgersen Nystrøm, Siri Hauge, Karianne Braathen, Susanne Zurbuchen Hansen, Hanne Enger og Sylvi Lian bidratt og vi har hatt mange gode og hyggelige kamper.

# DTK damelag og NM for lag, samarbeid med flere klubber

Gjennom kaptein Siri Hauge tok vi i 2022 initiativ til et felles damelag for hele regionen. Grunnen til det er at vi ser at klubbene sliter med stabilitet på kvinnesiden, og vi ønsker å etablere et sosialt og kompetitivt miljø som varer. De klubbene som har vært med er Lier, Mjøndalen og Svelvik. Vi håper å få med oss Hønefoss TK kommende sesong. Samarbeidet har fungert på den måten at DTK melder opp lag (samlenavn er formelt sett ikke mulig), Jon Hammerborg i Mjøndalen har vært lagleder og stilt med baller og bånder, mens både Lier, Drammen og Mjøndalen stiller baner ved behov og deler informasjon. Samarbeidet har vært en suksess, og vi satser på at vi har en stamme også i utendørssesongen 2024. Veteranlaget supplerer med spillere når det trengs. For andre år på rad klarte vi bare nesten opprykk, vi kapret andreplassen. Vi har hatt mange gode kamper og det er moro å se utviklingen, spesielt hos de yngste spillerne. Vi har et godt nok lag til å spille en divisjon høyere, men vi møter alltid en eller to sterke motstandere. Vi satser på at alle gode ting er tre og at 2024 blir året vi rykker opp! Med på laget i 2023 var: Anja Zlovic-Udundzic, Milica Milenkovic, Ella Braathen Eckhoff, Susanne Zurbuchen Hansen, Hege Borgersen Nystrøm, Siri Hauge og Karianne Braathen.

# Herretennis sosialt på søndager:

I 2023 fortsatte klubben med sosial tennis for herrer hver søndag med det formålet å sosialisere, bli kjent med hverandre og spille tennis.Oppmøte har vært som forventet varierende men veldig blandet med tanke på ferdighetsnivå og aldersgruppe. De som var med har gode ord om tiltaket og målet er å fortsette med dette i 2024 også.

# Divisjonstennis Herre:

Divisjonslaget for herrer 2023 bestod av følgende spillere:

Mirza Sadikovic, Cho Jung, Tor Egil Kleiv, Frank Stenseth, Hans Christian Andersson, Frode Auvi-Lyngar, Bjørn Ove Gramdal, Victor Fagnon og Dino Knudsen.

I 2023 hadde klubben kun et lag påmeldt. Laget spilte i 4. divisjon i og hadde ambisjoner om å hevde seg i gruppen sin.

Mostanden laget møtte i første del av sesongen var formidabel hvor laget gikk på tap mot lag fra Lier, Snarøya, Ski og Kolbotn. Mistet ikke motet og kom heldigvis sterkere tilbake etter sommerpausen og vant tre strake oppgjør mot Prinsdal, Holmenkollen og Bøler. Dette gjorde at laget til slutt endte opp på midten av tabellen. Laget har faste ukentlige treninger våde vinter og sommer og det kan meldes om godt miljø og stor trivsel på banen.

For 2024 har klubben meldt på lag nr 2 også som da vil være et samarbeid mellom Svelvik og Drammen TK. Samtidig er det et ønsket å begynne å involvere noen av junior spillere med tanke på representasjon av klubben i fremtiden og for å bygge et konkuransemiljø.

# Klubbstige:

Et tenniskampsystem internt i klubben (Klubbstige) ble introdusert i 2023 som et forsøk på sosialisering i klubben samt for å øke aktivitetsnivået i klubben. Det var en verdifull erfaring for klubben og planen er å fortsette med Klubbstigen i 2024 også.

# Avslutning

Klubben har videreføre arbeidet med tilbud til både breddeidrett og konkurransespill. Det sportslige tilbudet har vært et tilbud til alle spillere i alle aldre. Det har vært klubbens målsetting å skape ytterligere vekst i antall medlemmer og deltagere ved klubbens tilbud inn under tennisskolen.

Drammen, 5 mars 2024

Styret i Drammen Tennisklubb

\_\_\_\_\_\_\_\_\_\_\_\_\_\_\_\_\_\_\_ \_\_\_\_\_\_\_\_\_\_\_\_\_\_\_\_\_\_\_\_\_\_\_ \_\_\_\_\_\_\_\_\_\_\_\_\_\_\_\_\_\_\_\_\_\_

Bjørg Juriks Frode Auvi-Lyngar Christian Getz

Styreleder Nestleder Styremedlem

\_\_\_\_\_\_\_\_\_\_\_\_\_\_\_\_\_\_ \_\_\_\_\_\_\_\_\_\_\_\_\_\_\_\_\_\_\_\_\_\_

Tor B. Bøhm Lillann Weggersen

Styremedlem Styremedlem